b'\n_START_ARTICLE_\n\xc3\x96\xc3\xb6partei\n_START_PARAGRAPH_\nEestimaa Kommunistlik Partei (NLKP) (l\xc3\xbchendina EKP; vene keeles Kommunistit\xc5\xa1eskaja Partija Estonii), mitteametlikult ka \xc3\x96\xc3\xb6partei, oli 1990\xe2\x80\x931991 tegutsenud Eesti partei, mis tekkis senise Eestimaa Kommunistliku Partei l\xc3\xb5henemisel._NEWLINE_Organisatsioon rajati 1990. aasta 23.\xe2\x80\x9325. m\xc3\xa4rtsil aset leidnud EKP kongressil. Viimasel p\xc3\xa4eval, 25. m\xc3\xa4rtsil pani peasekret\xc3\xa4r h\xc3\xa4\xc3\xa4letusele muuta EKP sotsiaaldemokraatlikuks. Seepeale t\xc3\xb5usid p\xc3\xbcsti venemeelsed saadikud ja teatasid, et nemad l\xc3\xb6\xc3\xb6vad lahku, l\xc3\xa4ksid vastasruumi ning kuulutasid v\xc3\xa4lja uue EKP, mis kuuluks endiselt NLKP koosseisu. Saali j\xc3\xa4\xc3\xa4nud EKP kuulutas end sotsiaaldemokraatlikuks ja astus NLKP koosseisust v\xc3\xa4lja. Teistel andmetel l\xc3\xb5id venemeelsed kommunistid EKP-st lahku kohe p\xc3\xa4rast kongressi l\xc3\xb5ppu toimunud \xc3\xb6isel istungil, millest tulenes ka partei h\xc3\xbc\xc3\xbcdnimi._NEWLINE_1990\xe2\x80\x931991 oli partei esimene sekret\xc3\xa4r Lembit Annus. Tuntumate liikmete seas olid ka Arnold Sai ja Juri Mi\xc5\xa1in._NEWLINE_EKP (NLKP) tunnustas augustiput\xc5\xa1i. 23. augustil 1991 keelustati partei Eesti riigiv\xc3\xb5imude poolt koos teiste put\xc5\xa1i toetanud j\xc3\xb5ududega nagu Interliikumine, t\xc3\xb6\xc3\xb6kollektiivide \xc3\xbchendn\xc3\xb5ukogu ja nn t\xc3\xb6\xc3\xb6lismalevatega._NEWLINE_Taasiseseisvumise j\xc3\xa4rel j\xc3\xa4i Eestisse partei liikmeid, kelle esimeheks nimetas end \xc3\xbcks Eestis elavate vene rahvusradikaalide liidreid Juri Mi\xc5\xa1in. Partei ise eksisteerib t\xc3\xa4naseni ainult NLKP nimekirjades._NEWLINE_Ka p\xc3\xa4rast partei keelustamist kestis mitu aastat vaidlus, kellele varem riigiv\xc3\xb5imuga lahutamatult p\xc3\xb5imitud kommunistliku partei varad peaksid kuuluma: kas \xc3\x96\xc3\xb6parteile v\xc3\xb5i EKP eestimeelse tiiva j\xc3\xa4rglaseks saanud Eesti Demokraatlikule T\xc3\xb6\xc3\xb6parteile, hilisemale \xc3\x9chendatud Vasakparteile.'